บลจ. ยูโอบี แนะลงทุนอสังหาฯ ทั่วโลกกระจายความเสี่ยงรับมือหุ้นผันผวน
ไอพีโอ“กองทุนเปิด ยูไนเต็ด โกลบอล เรียลเอสเตท"ทางเลือกกระจายพอร์ตลงทุน ขายผู้ลงทุนสถาบันและรายใหญ่พิเศษเท่านั้น
22 ส.ค. 2562

ไอพีโอ“กองทุนเปิด ยูไนเต็ด โกลบอล เรียลเอสเตท"ทางเลือกกระจายพอร์ตลงทุน ขายผู้ลงทุนสถาบันและรายใหญ่พิเศษเท่านั้น
น.ส.รัชดา ตั้งหะรัฐ กรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน (บลจ.) ยูโอบี (ประเทศไทย) เปิดเผยว่า จากภาพรวมเศรษฐกิจโลกในปัจจุบันที่มีความไม่แน่นอนอยู่มาก โดยเฉพาะปัจจัยเรื่องสงครามทางการค้าระหว่างสหรัฐและจีน ซึ่งยังไม่มีแนวโน้มจะได้ข้อยุติในเร็วๆนี้ รวมถึงตัวเลขภาคการผลิตในประเทศต่างๆที่แสดงสัญญาณการชะลอตัวลง ที่ส่งผลให้ธนาคารกลางในหลายประเทศปรับลดอัตราดอกเบี้ยนโยบาย อัตราดอกเบี้ยพันธบัตรปรับลดลงทั่วโลก
รวมทั้งปัจจัยต่างๆ เช่น เบร็กซิต และการชุมนุมเรียกร้องประชาธิปไตยในฮ่องกงที่ยืดเยื้อและยกระดับสู่การปิดสนามบินนานาชาติฮ่องกง ส่งผลให้ภาพรวมการลงทุนในตลาดหุ้นทั่วโลกรวมถึงประเทศไทยอาจจะมีความไม่ชัดเจนและเกิดความผันผวนในระยะสั้น
ทั้งนี้ บลจ. ยูโอบี (ประเทศไทย) เล็งเห็นมุมมองการลงทุนโดยแนะให้กระจายพอร์ตการลงทุน เพื่อบริหารความเสี่ยงและลดความผันผวนของพอร์ตการลงทุน พร้อมเพิ่มโอกาสได้รับผลตอบแทนที่มีความสม่ำเสมอจากการกระจายการลงทุนในอสังหาริมทรัพย์คุณภาพทั่วโลก เนื่องจากในปัจจุบันการลงทุนในอสังหาริมทรัพย์ยังคงให้อัตราผลตอบแทนที่ดี มี Yield Spread (ส่วนต่างอัตราผลตอบแทน) สูงกว่าตราสารหนี้ และมีค่าความสัมพันธ์กับสินทรัพย์ประเภทอื่นๆ ที่ค่อนข้างต่ำ รวมถึงเป็นสินทรัพย์ที่สามารถสร้างกระแสเงินสดจากการรับรู้รายได้จากค่าเช่าอย่างสม่ำเสมอและต่อเนื่องในระยะยาว
โอกาสการลงทุนในอสังหาริมทรัพย์ยังมีอยู่มากทั่วโลกภายใต้การเติบโตอย่างรวดเร็วของธุรกิจด้านอี-คอมเมิร์ชในปัจจุบัน ส่งผลดีต่อการขยายตัวของอสังหาริมทรัพย์ที่เกี่ยวข้องกับธุรกิจด้านโลจิสติกส์และคลังสินค้า รวมถึงแนวโน้มการปล่อยเช่าที่อยู่อาศัยในสเกลขนาดใหญ่ (Multi Family) ในหลายๆ ภูมิภาคกำลังเติบโตได้ดี ส่วนการเข้าสู่สังคมผู้สูงอายุซึ่งเป็นเมกะเทรนด์ทั่วโลก ส่งผลให้เกิดความต้องการเช่าที่อยู่อาศัยเพื่อผู้สูงอายุ (Senior House) เพิ่มขึ้นในหลายประเทศ
ล่าสุด บลจ.ยูโอบี เปิดตัว “กองทุนเปิด ยูไนเต็ด โกลบอล เรียลเอสเตท ห้ามขายผู้ลงทุนรายย่อย (UGRE-UI)” โดยมีกำหนดเสนอขายหน่วยลงทุนครั้งแรก (IPO) ในวันที่ 22-26 สิงหาคม 2562 (เปิดขายครั้งเดียว) โดยกองทุนมีอายุโครงการประมาณ 1 ปี โดยเป็นกองทุนรวม Feeder Fund ที่ลงทุนในหน่วยลงทุนของกองทุน UBS (Lux) Real Estate Funds Selection – Global (GREFS) ( I-96 EUR ACC) (กองทุนหลัก) กองทุนหลักดังกล่าวมีนโยบายลงทุนในอสังหาริมทรัพย์ที่มีคุณภาพทั่วโลก โดยเฉพาะในสหรัฐอเมริกา ยุโรป และเอเชียแปซิฟิก จึงสามารถช่วยกระจายความเสี่ยงและลดความผันผวนของพอร์ตการลงทุนเพื่อสร้างโอกาสรับผลตอบแทนที่ดี
ทั้งนี้ กองทุนหลัก เน้นลงทุนในอสังหาริมทรัพย์กลุ่มอาคารสำนักงานให้เช่า ที่มีคุณภาพและอยู่ในทำเลที่ดี เช่น ในเขตเมืองหรือย่านศูนย์กลางธุรกิจ ฯลฯ สามารถรายได้อย่างสม่ำเสมอและมีอัตราค่าเช่าเพิ่มขึ้นอย่างต่อเนื่อง กลุ่มโรงงานอุตสาหกรรมซึ่งเป็นทรัพย์สินที่อัตราผลตอบแทนสูงกว่าอสังหาริมทรัพย์ประเภทอื่น กลุ่มอสังหาริมทรัพย์เชิงพาณิชย์เน้นโครงการที่มีคุณภาพและอยู่ในทำเลที่มีโอกาสเติบโตสูง รวมถึงกลุ่มที่อยู่อาศัยให้เช่า
นอกจากนี้ยังมีการลงทุนในบ้านพักผู้สูงอายุ อพาร์ทเมนต์ หอพักนักศึกษาในทำเลที่มีศักยภาพ โดย UBS Asset Management มีการกระจายการลงทุนในกองทุนอสังหาริมทรัพย์กว่า 44 กองทุนทั่วโลก มีโครงการอสังหาริมทรัพย์ภายใต้การจัดการกว่า 5,185 โครงการ และรายได้จากผู้เช่าที่มีคุณภาพกว่า 26,077 ราย จึงเป็นหนึ่งในกองทุนที่สามารถสร้างช่วยกระจายการลงทุนและให้โอกาสรับผลตอบแทนที่ดีแก่ผู้ถือหน่วยลงทุน (ที่มา : UBS Asset Management, ณ 30 มิ.ย. 2562)